Maatietopalvelu

Kyselyvastaus

**Asiakirjan tunnus:** KT1079

**Päivämäärä**: 23.4.2025

**Julkisuus:** Julkinen

**Kolumbia / Tiivis katsaus Kolumbian yleisestä ja turvallisuustilanteesta**

**Colombia / A brief description of the general and security situation in Colombia**

Kysymykset

1. Mikä on Kolumbian poliittinen tilanne?
2. Esiintyykö Kolumbiassa korruptiota? Jos kyllä, minkälaista? Miten oikeuslaitos toimii maassa?
3. Missä Kolumbian osissa tai departementeissa esiintyy eniten väkivaltaisuuksia/aseellisia yhteenottoja? Mitä aseellisia ryhmiä niissä toimii ja minkälaisiin ihmisoikeusrikkomuksiin ne ovat erityisesti syyllistyneet?
4. Miten poliisi ja vankilat toimivat Kolumbiassa?
5. Mikä on uskonnonvapauden ja mielipiteen- sekä kokoontumisvapauden tilanne Kolumbiassa?
6. Mitä merkittäviä ihmisoikeusrikkomuksia Kolumbiassa tapahtuu? Mikä on maan humanitaarinen tilanne?

Questions

1. What is the political situation in Colombia like?
2. Is there corruption in Colombia? If yes, what kind? How does the justice system work?
3. In which parts or departments of Colombia is violence/armed conflict most prevalent? Which armed groups are present in these areas and what kind of human rights violations do they perpetrate?
4. How does the police and prison system work in Colombia?
5. What is the situation in Colombia regarding freedom of religion, freedom of speech and freedom of assembly?
6. What are the most significant human rights issues in Colombia? What is the humanitarian situation like?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

1. Mikä on Kolumbian poliittinen tilanne?

Vajaan 50 miljoonan asukkaan Kolumbia on perustuslaillinen tasavalta.[[1]](#footnote-1) Maata johtaa kesäkuussa 2022 presidentinvaalit voittanut Gustavo Petro[[2]](#footnote-2), joka on maan historian ensimmäinen vasemmistolainen presidentti.[[3]](#footnote-3) Kolumbiassa poliittinen oppositio saa toimia vapaasti, ja vallan siirtyminen vaalien myötä puolueelta toiselle on tavanomaista.[[4]](#footnote-4) Sekä presidentinvaaleja, että toukokuussa 2022 pidettyjä parlamenttivaaleja on luonnehdittu pääosin luotettaviksi, vapaiksi ja reiluiksi.[[5]](#footnote-5) Vaalitarkkailijat kuitenkin ilmoittivat joistakin vaalien riippumattomuuden vaarantavan toiminnan tapauksista, kuten äänten ostamisesta.[[6]](#footnote-6) Lisäksi väkivalta lisääntyi vaaleja edeltävinä kuukausina.[[7]](#footnote-7) Oikeudenloukkauksia kohdistui erityisesti ihmisoikeuksien puolustajiin, naisiin, aktivisteihin sekä vaaliehdokkaisiin.[[8]](#footnote-8) Joitain ehdokkaita jättäytyi vaaleista pois turvallisuusuhkien vuoksi.[[9]](#footnote-9)

Myös Kolumbiassa lokakuussa 2023 järjestettyjen paikallis- ja aluevaalien yhteydessä ehdokkaat kärsivät heikosta turvallisuustilanteesta ja uhkauksista, mutta itse äänestys sujui pääosin rauhallisesti.[[10]](#footnote-10) Gustavo Petron vasemmistokoalitio kärsi vaaleissa tappion,[[11]](#footnote-11) ja vuosien 2024 ja 2025 aikana Petron suosio on hiipunut entisestään johtuen mm. kansalaisten tyytymättömyydestä keskeneräistä rauhanprosessia sekä Petron hallinnon sisäisiä ristiriitoja kohtaan[[12]](#footnote-12). Helmikuussa 2025 Petro pyysi kaikkia hallituksensa ministereitä eroamaan ja maaliskuussa 2025 hän nimitti heidän tilalleen uudet ministerit.[[13]](#footnote-13) Petro on vaihtanut ministereitään useasti ja kahden ja puolen vuoden aikana hänen hallituksessaan on toiminut jo 53 eri ministeriä.[[14]](#footnote-14)

# 2. Mikä on korruptiotilanne Kolumbiassa? Miten oikeuslaitos toimii maassa?

Korruptio on rangaistavaa Kolumbian rikoslainsäädännön mukaan, ja pääosin lakia noudatetaan. Korruptio on kuitenkin laaja-alainen ongelma, ja siihen syyllistyneet viranomaiset saattavat ajoittain jäädä rangaistuksetta. Kansainvälisen järjestäytyneen rikollisuuden, erityisesti huumekaupan, tuottojen on raportoitu pahentaneen korruptiota.[[15]](#footnote-15) Kansainvälisen järjestäytyneen rikollisuuden vastainen GI-TOC -järjestö (*Global Initiative Against Transnational Organized Crime*) kuvailee vuonna 2023 julkaisemassaan raportissaan Kolumbiassa esiintyvää korruptiota hyvin yleiseksi, mutta vähemmän systemaattiseksi ja vähemmän väkivaltaiseksi ilmiöksi kuin monessa muussa Latinalaisen Amerikan maassa.[[16]](#footnote-16) Korruptiota tapahtuu kuitenkin usealla julkishallinnon tasolla.[[17]](#footnote-17)

Myös Kolumbian oikeusjärjestelmä on altis korruptiolle, kiristykselle ja yleiselle tehottomuudelle. Perustuslakituomioistuin ja korkein oikeus ovat kuitenkin osoittaneet riippumattomuutta toimeenpanovallasta, joskin molempien tuomioistuinten jäseniä koskevat korruptiosyytökset ovat vahingoittaneet niiden uskottavuutta.[[18]](#footnote-18) GI-TOC:in mukaan Kolumbian oikeusjärjestelmää pidetään vakaana, mutta se kärsii oikeuskäsittelyissä esiintyvistä puutteista. Lisäksi uhreille tarjottava suojelu on puutteellista.[[19]](#footnote-19) Kolumbian kansallisen yliopiston emeritusprofessori Rodrigo Uprimny Yepes on lainannut 18.8.2024 julkaistussa kirjoituksessaan viranomaisten tilastoja, joiden mukaan rankaisemattomuuden taso on ollut Kolumbiassa viime vuosina yli 90 %.[[20]](#footnote-20)

Kolumbiassa on lakeja aseellisten konfliktien ja ihmiskaupan uhrien sekä huumeriippuvuudesta kärsivien suojelemiseksi, mutta näiden lakien täytäntöönpano on usein puutteellista, mikä johtaa mm. viivästyksiin ja muihin puutteisiin.[[21]](#footnote-21) Myös todistajansuojelujärjestelmä ja aseellisten konfliktien uhreille perustetut suojeluohjelmat kärsivät haasteista.[[22]](#footnote-22) Erityisesti Kolumbian maaseutu kärsii valtion toimijoiden läsnäolon puutteesta, mikä on antanut jalansijaa rikollisryhmien toiminnalle.[[23]](#footnote-23) Maaseutu- ja alkuperäisyhteisöt sekä aktivistit kärsivätkin Kolumbiassa huonosta oikeuden saatavuudesta.[[24]](#footnote-24)

# 3. Missä Kolumbian osissa tai departementeissa esiintyy eniten väkivaltaisuuksia/aseellisia yhteenottoja? Mitä aseellisia ryhmiä niissä toimii ja minkälaisiin ihmisoikeusrikkomuksiin ne ovat erityisesti syyllistyneet?

Kolumbian hallitus ja kapinallisryhmä FARC (*Fuerzas Armadas Revolucionarias de Colombia*) solmivat rauhansopimuksen vuonna 2016, mutta sen jälkeen väkivalta aseellisten ryhmien välillä on noussut uudestaan rauhansopimusta edeltäneelle tasolle.[[25]](#footnote-25) Koko Kolumbian tasolla siviileihin kohdistuva väkivalta oli jatkuvassa nousussa vuodesta 2019 alkaen, kunnes se väheni hetkellisesti vuonna 2024. Taustalla oli paikallisen väkivallan vähentyminen etenkin Caucan ja Nariñon departementeissa. Vuoden 2025 alussa aseistetut ryhmät ovat kuitenkin ottaneet yhteen useilla eri alueilla Kolumbiassa. Väkivalta on keskittynyt etenkin Catatumbon alueelle Norte de Santanderin departementtiin, jossa sissiryhmä ELN (*Ejército Nacional de Liberación /* engl. *National Liberation Army)* ja FARC:in seuraajaryhmittymiin lukeutuva *33rd Front* (*Frente 33*) aloittivat tammikuussa laajat taistelut. Taistelujen seurauksena vähintään 80 ihmistä on saanut surmansa ja yli 50 000 ihmistä on paennut alueelta.[[26]](#footnote-26) UNHCR:n maaliskuussa 2025 antaman arvion mukaan konflikti vaikuttaa yli 90 000 paikallisen siviilin elämään.[[27]](#footnote-27) Norte de Santanderin lisäksi väkivaltaisuuksia on esiintynyt ainakin viereisessä Araucan departementissa.[[28]](#footnote-28)

Vuoden 2016 rauhansopimuksesta irtaantuneiden FARC:in seuraajaryhmittymien lisäksi Kolumbian merkittävimpiä aseistettuja ryhmiä ovat sissiryhmä ELN ja puolisotilaallisen taustan omaava huumekartelli AGC (*Autodefensas Gaitanistas de Colombia[[29]](#footnote-29)*, myös *Gulf Clan* tai *Clan del Golfo*).[[30]](#footnote-30) Kolumbian aseistetut ryhmät ovat syyllistyneet jatkuvasti vakaviin ihmisoikeusloukkauksiin sekä kansainvälisen humanitaarisen oikeuden loukkauksiin.[[31]](#footnote-31) Valtion turvallisuusjoukkojen suorittamat oikeudenloukkaukset ovat vähentyneet Gustavo Petron virkakaudella, mutta aiempien ihmisoikeusloukkausten vastuuvelvollisuuden varmistamisessa ja tarvittavien uudistusten toimeenpanossa on puutteita. Erityisesti ihmisoikeuksien puolustajat, journalistit sekä sosiaaliset johtajat[[32]](#footnote-32) ja muut yhteiskunnalliset aktivistit joutuvat Kolumbiassa uhkausten ja väkivallan kohteiksi.[[33]](#footnote-33)

Aseistettujen ryhmien väkivallasta johtuvien siviilikuolemien määrä on Kolumbiassa laskenut Petron virkakaudella hieman, mutta muut siviileihin kohdistetun väkivallan ja kontrollin muodot, kuten kiristys ja pakkorekrytoinnit, ovat lisääntyneet.[[34]](#footnote-34) InSight Crime -järjestön lainaamien OCHA:n tilastojen mukaan aseistettujen ryhmien asettamissa kotiaresteissa olevien siviilien määrä kasvoi tammi-kesäkuussa 2024 171 % vuoden 2023 samaan ajanjaksoon verrattuna. Maansisäisesti siirtymään joutuneiden ihmisten määrä kasvoi samalla ajanjaksolla tarkasteltuna 36 %. Tämä tarkoitti sitä, että vuoden 2024 ensimmäisellä puoliskolla 53 600 siviiliä kärsi kotiarestista ja muista liikkumisrajoituksista ja 29 200 siviiliä joutui joukkopakkosiirtojen (engl. *mass displacement*) uhreiksi.[[35]](#footnote-35) OCHA:n tilannekartan mukaan aikavälillä 1.1.2025–21.4.2025 luvut ovat kasvaneet entisestään: kotiarestista ja muista yhteisöille asetetuista liikkumisrajoituksista on kärsinyt 61 909 siviiliä, ja 64 660 siviiliä on joutunut joukkopakkosiirtojen uhriksi.[[36]](#footnote-36)

Vuonna 2024 aseistettujen ryhmien siviileihin kohdistamat väkivaltaisuudet keskittyivät erityisesti Caucan, Antioquian, Araucan, sekä Norte de Santanderin departementteihin, joskin Caucan departementissa väkivaltaiset tapahtumat vähentyivät 25 % edellisvuoteen verrattuna. Tämän lisäksi väkivaltaisuudet ovat olleet verrattain korkealla (mutta kuitenkin em. departementteja matalammalla) tasolla Chocón, Valle del Caucan ja Putumayon departementeissa. Siviileihin kohdistuva väkivalta lisääntyi eniten Chocón, Antioquian, Araucan ja Putumayon departementeissa. Joissakin departementeissa, kuten Caquetán, Cordobán ja Metan departementeissa väkivaltaisuudet vähentyivät huomattavasti vuonna 2024, vaikka kyseiset alueet ovat aiemmin korostuneet väkivaltatilastoissa. Etenkin Nariñon departementissa hallinnon ja *Comuneros del Sur* -rikollisryhmän väliset rauhanneuvottelut ovat johtaneet turvallisuustilanteen parantumiseen. Aseistettujen ryhmien siviileihin kohdistamien väkivaltatapausten määrä väheni ko. departementissa 61 % vuoden 2023 ja 2024 välillä.[[37]](#footnote-37) Huhtikuussa 2025 uutisoitiin, että *Comuneros del Sur* oli laskemassa aseitaan ja luovuttamassa niitä Kolumbian hallinnolle.[[38]](#footnote-38)

Kolumbian hallinnon ja ELN:n välinen tulitaukosopimus vanhentui elokuussa 2024, ja syyskuussa 2024 Kolumbian hallinto keskeytti ryhmän kanssa käydyt rauhanneuvottelut.[[39]](#footnote-39) Neuvottelujen jäätyminen ja tulitaukosopimuksen vanhentuminen johtivat siihen, että ELN on lisännyt hyökkäyksiään hallinnon viranomaisia ja infrastruktuuria vastaan sekä aloittanut uudestaan sieppaukset, jotka se oli jo kertaalleen lopettanut osana rauhanneuvottelujen ehtoja.[[40]](#footnote-40) Loppuvuodesta 2024 hallinto pyrki jatkamaan neuvotteluja ELN:n kanssa, mutta Catatumbossa tammikuussa 2025 puhjenneet väkivaltaisuudet johtivat jälleen neuvottelujen keskeytymiseen.[[41]](#footnote-41)

# 4. Miten poliisi ja vankilat toimivat Kolumbiassa?

Kolumbian poliisiviranomaiset toimivat maan puolustusministeriön alaisuudessa ja ovat vastuussa sisäisen järjestyksen ylläpidosta. Freedom House -järjestön mukaan tietyt poliisin yksiköt ovat taipuvaisia väkivaltaan. Lisäksi poliisin läsnäolo maaseudulla on vähäistä. Poliisivoimien ”militarisaatio” on aiheuttanut Kolumbiassa kritiikkiä, ja poliisia on vaadittu siirrettäväksi siviiliviranomaisten valvonnan alaisuuteen. Petron hallinto onkin ilmaissut aikeensa siirtää poliisivoimat toisen ministeriön alaisuuteen.[[42]](#footnote-42) Poliisia on etenkin aiemmin syytetty liiallisesta voimankäytöstä, väkivallan kohdistamisesta pidätettyihin ja vankeihin sekä vakavista oikeudenloukkauksista, kuten kidutuksesta, murhista ja seksuaaliväkivallasta.[[43]](#footnote-43) Poliisin harjoittama väkivalta vuonna 2021 puhjenneiden laajojen mielenosoitusten yhteydessä aiheutti laajaa kritiikkiä, mutta viime vuosina mielenosoituksia on kyetty järjestämään pääosin ilman vastaavia tapauksia.[[44]](#footnote-44) YK:n ihmisoikeusneuvoston (UN HRC) tammikuussa 2025 julkaiseman raportin mukaan poliisin suhtautuminen mielenosoituksiin on parantunut.[[45]](#footnote-45)

Freedom House -järjestön mukaan poliisi ei enää tee entiseen tapaan yhteistyötä rikollisryhmien kanssa, mutta joillakin alueilla poliisi saattaa sallia esimerkiksi puolisotilaallisten ryhmien läsnäolon.[[46]](#footnote-46) Human Rights Watch -järjestö on raportoinut, että turvallisuusviranomaisten suorittamat oikeudenloukkaukset ovat vähentyneet sen jälkeen, kun Gustavo Petro aloitti virkakautensa vuonna 2022. Laajemmat, tarpeellisena pidetyt uudistukset poliisivoimiin odottavat kuitenkin yhä toteutumistaan.[[47]](#footnote-47)

Maan vankilat ovat ylikansoitettuja ja niiden olosuhteita on kuvattu hengenvaarallisiksi.[[48]](#footnote-48) Rikollinen taloustoiminta, kuten kiristys, on vankiloissa yleistä, ja rikolliset kykenevät harjoittamaan kiristystä vankiloista käsin. Kolumbian vankilajärjestelmää ylläpitävä kansallinen rangaistuslaitos INPEC (*Instituto Nacional Penitenciario y Carcelario*) on tunnettu korruptiostaan.[[49]](#footnote-49) GI-TOC:in vuonna 2023 julkaiseman raportin mukaan yleinen tilanne vankiloissa on huonontunut entisestään viime vuosina.[[50]](#footnote-50)

# 5. Mikä on uskonnonvapauden ja mielipiteen- sekä kokoontumisvapauden tilanne Kolumbiassa?

Kolumbian väestö kuuluu roomalaiskatolilaiseen (63,6 %) tai protestanttisiin (17,2 %) kirkkoihin tai muihin kristinuskon haaroihin.[[51]](#footnote-51) Kolumbian perustuslaki turvaa uskonnonvapauden ja kieltää uskontoon perustuvan syrjinnän, ja yleisesti ottaen tämä toteutuu myös käytännössä.[[52]](#footnote-52) Kolumbian perustuslaki takaa myös ilmaisun- ja kokoontumisvapauden kaikille. Vuonna 2021 Kolumbiassa kuitenkin puhkesi laajoja mielenosoituksia, joihin vastattiin perustuslain turvaamasta kokoontumisvapaudesta huolimatta väkivallalla. 28.4.2021 alkaneet laajat mielenosoitukset saivat alkunsa hallinnon suunnittelemasta verouudistuksesta ja yleisestä tyytymättömyydestä. Joissakin kaupungeissa myös mielenosoittajat kohdistivat väkivaltaa poliiseihin.[[53]](#footnote-53) Tammikuussa 2022 Kolumbiassa tuli voimaan kansalaisten turvallisuutta koskeva laki (*Citizen Security Law*[[54]](#footnote-54)), joka ihmisoikeusaktivistien näkemyksen mukaan uhkasi pahentaa mielenosoittajien epäoikeudenmukaista kohtelua. Lakia vastaan on nostettu useita kanteita, jotka Kolumbian perustuslakituomioistuin on hyväksynyt käsiteltäviksi.[[55]](#footnote-55)

Presidentti Gustavo Petron esittämiä uudistuksia vastustavat mielenosoitukset ovat jatkuneet myös vuosina 2023 ja 2024. Freedom House -järjestön mukaan ne ovat olleet pääosin väkivallattomia.[[56]](#footnote-56) Esimerkiksi keväällä 2024 arviolta 250 000 kolumbialaista protestoi Petron esittämiä terveydenhuollon uudistuksia sekä epäonnistunutta rauhanprosessia vastaan.[[57]](#footnote-57) Etenkin aiemmin turvallisuusviranomaisten on kuitenkin raportoitu syyllistyneen vakaviin ihmisoikeusloukkauksiin ja ylimitoitettuun väkivaltaan mielenosoitusten yhteydessä. Turvallisuusviranomaisia vastaan on nostettu useita syytteitä heidän tekemistään oikeudenloukkauksista, kuten tapoista, sieppauksista ja liiallisesta voimankäytöstä, mutta epäilyt turvallisuusviranomaisten nauttimasta rankaisemattomuudesta ovat jatkuneet.[[58]](#footnote-58)

Vuonna 2023 YK:n ihmisoikeusasiantuntijat vetosivat Kolumbian viranomaisiin, jotta nämä lopettaisivat terrorisminvastaisten toimien soveltamisen hallinnonvastaisten mielenosoittajien oikeudenkäynneissä.[[59]](#footnote-59) Kolumbian presidentti Gustavo Petro on kuitenkin pyrkinyt parantamaan kansalaisten mahdollisuuksia rauhanomaiseen mielenosoittamiseen. Syyskuussa 2024 tätä tavoitetta edistämään säädettiin myös uusi ohje (*Directriz 0001[[60]](#footnote-60)*). Ohjeessa mm. todetaan, ettei mielenosoittajia vastaan tule lähtökohtaisesti hyödyntää terrorisminvastaisissa toimissa sovellettua rikosnimikettä ”rikoksen tekemiseen tähtäävä salaliitto” (”concierto para delinquir”[[61]](#footnote-61)). Lisäksi säädöksessä sallitaan eksplisiittisesti viranomaisia vastustavien mielipiteiden esittäminen mielenosoituksissa.[[62]](#footnote-62)

# 6. Mitä merkittäviä ihmisoikeusrikkomuksia Kolumbiassa tapahtuu? Mikä on maan humanitaarinen tilanne?

Vuonna 2022 Kolumbia nousi Freedom House -järjestön kansalais- ja poliittisia oikeuksia mittaavalla asteikolla kategoriasta ”partly free” kategoriaan ”free”, joka on paras mahdollinen luokitus. Syitä tälle olivat mm. vaalien lisääntynyt oikeudenmukaisuus, abortin dekriminalisointi vuonna 2022 ja kokoontumis- sekä liikkumisvapauksien parempi toteutuminen.[[63]](#footnote-63) Helmikuussa 2025 Kolumbiassa astui voimaan alle 18-vuotiaiden avioliitot kieltävä laki, kun aiemmin avioliitto oli sallittu vanhempien suostumuksella 14 ikävuodesta alkaen. Kolumbiassa noin viidesosa tytöistä on ennen lain voimaantuloa mennyt naimisiin tai elänyt avioliiton kaltaisissa olosuhteissa ennen 18 vuoden ikää.[[64]](#footnote-64)

OCHA:n vuotta 2025 tarkastelevan raportin mukaan humanitäärisen avun tarpeessa olevien ihmisten määräksi arvioidaan Kolumbiassa noin 9 miljoonaa ihmistä, kun vuoden 2024 lukumääräksi arvioitiin 8,3 miljoonaa ihmistä.[[65]](#footnote-65) Erityisen haavoittuvassa asemassa ovat afrokolumbialaiset ja alkuperäiskansat.[[66]](#footnote-66) Arviota 9,3 miljoonaa kolumbialaista asuu aktiivisilla konfliktialueilla ja 5,5 miljoonaa ihmistä on suojelun tarpeessa.[[67]](#footnote-67) Lisäksi arviolta noin 338 000 naiseen ja tyttöön kohdistuu korostunut sukupuolittuneen väkivallan uhka vuosien 2024 ja 2025 aikana, mutta jopa 3 miljoonalla arvioidaan olevan jonkinlainen SGBV-väkivaltaan liittyvän suojelun tarve.[[68]](#footnote-68) Kansainvälisen Punaisen Ristin mukaan Kolumbian humanitaarinen tilanne laski vuonna 2024 huonoimmalle tasolleen vuoden 2016 rauhansopimuksen solmimisen jälkeen.[[69]](#footnote-69) UNHCR:n mukaan kriisitekijöiden vaikutus oli vuoden 2024 puolivälissä suurin ns. Tyynenmeren akselilla (ml. Chocón, Caucan, Valle del Caucan ja Nariñon departementit), Urabá-Catatumbo-akselilla (ml. Antioquian, Córdoban ja Bolívarin departementit) ja Venezuelan raja-alueilla (ml. La Guajiran, Norte de Santanderin ja Araucan departementit). Lisäksi suojeluriskit (ts. väestön altistuminen erilaisille väkivallan muodoille tai ihmisoikeusloukkauksille[[70]](#footnote-70)) kasvoivat Putumayon ja Caquetán departementeissa.[[71]](#footnote-71)

Vuonna 2024 raportoitiin yli 170 ihmisoikeusaktivistin murhasta,[[72]](#footnote-72) ja vuoden 2025 ensimmäisten kolmen kuukauden aikana 45 aktivistia tapettiin.[[73]](#footnote-73) Ihmisoikeusaktivisteihin kohdistuu Kolumbiassa oikeudenloukkauksia etenkin kapinallisten, rikollisjärjestöjen ja oikeistolaisten puolisotilaallisten ryhmien taholta, eivätkä Petron hallinnon lupaamat suojelutoimet ole olleet riittäviä. Kolumbiassa toimii kuitenkin lukuisia kansallisia ja kansainvälisiä ihmisoikeusjärjestöjä, jotka ovat monimuotoisia ja yhteiskunnallisesti aktiivisia.[[74]](#footnote-74)

Kolumbian ihmisoikeustilannetta heikentävät erityisesti seuraavat eri ihmisoikeuslähteiden mainitsemat ongelmat: aseistettujen ryhmien harjoittama väkivalta, arestit ja pakkorekrytoinnit (ml. lasten pakkorekrytoinnit); oikeussuojan rajallinen saatavuus; mielivaltaiset pidätykset ja tapot; sekä erityisesti alkuperäiskansojen ja afrokolumbialaisten kokema syrjintä ja väkivalta.[[75]](#footnote-75) Freedom House -järjestön mukaan alkuperäiskansat ja afrokolumbialaiset kokevat lisäksi paljon köyhyyttä,[[76]](#footnote-76) ja Amnesty International -järjestön mukaan pakotetut väestön siirrot kohdistuvat suhteettomasti ko. väestöryhmiin.[[77]](#footnote-77) Lisäksi vakavan ihmisoikeusongelman muodostavat naisiin ja seksuaali- ja sukupuolivähemmistöihin kohdistuva väkivalta ja kohonnut riski joutua ihmiskaupan uhriksi.[[78]](#footnote-78) Yhdysvaltain työministeriön (USDOL) vuotta 2023 käsittelevän lapsityöraportin mukaan Kolumbia on tehnyt merkittäviä toimenpiteitä lapsityövoiman käytön lopettamiseksi, mutta useat haasteet, kuten sosiaaliohjelmien puutteellisuus, vaikeuttavat edelleen ongelman ratkaisemista.[[79]](#footnote-79) Rankaisemattomuus on Kolumbiassa jatkuva ongelma, ja aseistetut ryhmät uhkailevat Kolumbian oikeusasiamiehen toimiston alaisuudessa toimivia viranomaisia eri tavoin, mikä vaikeuttaa heidän mahdollisuuksiaan asettaa ihmisoikeusloukkauksista syytettyjä syytteeseen.[[80]](#footnote-80)

Lähteet

ACLED (Armed Conflict Location & Event Data)

3.4.2025. *Regional Overview. Latin America and the Caribbean. April 2025.* <https://acleddata.com/2025/04/03/latin-america-and-the-caribbean-overview-april-2025/#keytrends2> (käyty 8.4.2025).

17.2.2025. *Civilians in Colombia face less deadly — but more pervasive — violence during Petro’s presidency.* <https://acleddata.com/2025/02/17/civilians-in-colombia-face-less-deadly-but-more-pervasive-violence-during-petros-presidency/> (käyty 9.4.2025).

12.12.2024. *Peace talks in Nariño may be a litmus test for Petro’s bid to end Colombia’s conflict.* <https://acleddata.com/conflict-watchlist-2025/colombia/> (käyty 9.4.2025).

25.3.2022. *Colombia: Legislative Elections.* <https://acleddata.com/2022/03/25/colombia-legislative-elections/> (käyty 8.4.2025).

Amnesty International 24.4.2024. *The State of the World’s Human Rights. April 2024. Colombia.* <https://www.amnesty.org/en/location/americas/south-america/colombia/report-colombia/> (käyty 14.4.2025).

AP (The Associated Press) News 6.4.2025. *A rebel group begins handing weapons over to the Colombian government as peace talks advance.* <https://apnews.com/article/colombia-peace-talks-eln-commoners-south-disarmament-df5e48c62815d7ba7480e760cc2846b1> (käyty 14.4.2025).

CIA (Central Intelligence Agency) 17.4.2025. *The World Factbook. Colombia.* <https://www.cia.gov/the-world-factbook/countries/colombia/> (käyty 23.4.2025).

CNN (Cable News Network) Español 9.6.2022. *Pacto Histórico en Colombia: integrantes, origen y mejores resultados en elecciones.* <https://cnnespanol.cnn.com/2022/06/09/pacto-historico-petro-colombia-integrantes-origen-resultados-elecciones-orix> (käyty 23.4.2025).

Colombia One 4.3.2025. *Petro Unveils New Cabinet in Colombia After Three-Week Wait.* <https://colombiaone.com/2025/03/04/colombia-new-cabinet-petro-government/> (käyty 15.4.2025).

Colombia Reports 18.3.2025. *Petro calls for permanent protests in support of labor referendum.* <https://colombiareports.com/petro-calls-for-permanent-protests-in-support-of-labor-referendum/> (käyty 15.4.2025).

Dejusticia / Uprimny Yepes, Rodrigo 18.8.2024. *Necesitamos mediciones aceptadas de impunidad.* <https://www.dejusticia.org/column/necesitamos-mediciones-aceptadas-de-impunidad/> (käyty 14.4.2025).

DW (Deutsche Welle) 22.4.2024. *Colombia: Thousands protest President Petro's reforms.* <https://www.dw.com/en/colombia-thousands-protest-president-petros-reforms/a-68884962> (käyty 15.4.2025).

EU EOM (European Union Election Observation Mission) 19.9.2022. *Colombia 2022. Final Report.* <https://www.eeas.europa.eu/eom-colombia-2022/final-report-european-union-election-observation-mission-colombia-2022_en?s=4512> (käyty 8.4.2025).

France 24 21.4.2024. *Hundreds of thousands of Colombians protest President Petro's economic, social reforms.* <https://www.france24.com/en/americas/20240421-tens-of-thousands-of-colombians-protest-president-petro-s-economic-social-reforms> (käyty 8.4.2025).

Freedom House

2025. *Freedom in the World 2025. Colombia.* <https://freedomhouse.org/country/colombia/freedom-world/2025> (käyty 8.4.2025).

2024. *Freedom in the World 2023. Colombia.* <https://freedomhouse.org/country/colombia/freedom-world/2023> (käyty 22.4.2025).

2023. *Freedom in the World 2022. Colombia.* <https://freedomhouse.org/country/colombia/freedom-world/2022> (käyty 8.4.2025).

GI-TOC (Global Initiative Against Transnational Organized Crime) 2023. *Global Organized Crime Index. Colombia.* <https://ocindex.net/country/colombia> (käyty 8.4.2025).

GIWPS (Georgetown Institute for Women, Peace and Security) 28.1.2022. *Violence Targeting Women in Politics: 10 Countries to Watch in 2022.* <https://giwps.georgetown.edu/violence-targeting-women-in-politics-10-countries-to-watch-in-2022/> (käyty 15.4.2025).

GPC (Global Protection Cluster) 23.1.2024. *Protection Risks Explanatory Note. Introduction.* <https://globalprotectioncluster.org/sites/default/files/2023-02/protection_risk_explanatory_note_1.pdf> (käyty 23.4.2025).

HRW (Human Rights Watch)

16.1.2025. *Colombia. Events of 2024.* <https://www.hrw.org/world-report/2025/country-chapters/colombia> (käyty 8.4.2025).

12.1.2023. *Colombia. Events of 2022.* <https://www.hrw.org/world-report/2023/country-chapters/colombia> (käyty 8.4.2025).

ICNL (International Center for Not-for-Profit Law) 23.1.2025. *Colombia.* <https://www.icnl.org/resources/civic-freedom-monitor/colombia> (käyty 8.4.2025).

ICRC (International Committee of the Red Cross) 27.3.2025. *Humanitarian Report 2025: the situation in Colombia reached its most critical point in eight years in 2024.* <https://www.icrc.org/en/article/retos-humanitarios-2025-la-situacion-en-colombia-alcanzo-en-2024-su-punto-mas-critico-en> (käyty 9.4.2025).

IDMC (Internal Displacement Monitoring Center) 14.5.2024. *Colombia - Changing conflict dynamics still disproportionately affect most vulnerable.* <https://www.internal-displacement.org/spotlights/colombia-changing-conflict-dynamics-still-disproportionately-affect-most-vulnerable/> (käyty 15.4.2025).

Indepaz 14.3.2025. *Líderes Sociales, Defensores de DD.HH y Firmantes de Acuerdo Asesinados en 2024 y 2025.* <https://indepaz.org.co/lideres-sociales-defensores-de-dd-hh-y-firmantes-de-acuerdo-asesinados-en-2024/> (käyty 14.4.2025).

InSight Crime / Loaiza, Lara 21.6.2024. *What Is Behind Increased Violence in Colombia?.* <https://insightcrime.org/news/what-is-behind-increased-violence-in-colombia/> (käyty 9.4.2025).

InSight Crime / Schmidt, Liza 16.10.2024. *Power Play or Peace? AGC’s Role in Colombia’s Fragile Negotiations.* <https://insightcrime.org/news/power-play-or-peace-agcs-role-in-colombias-fragile-negotiations/> (käyty 22.4.2025).

InSight Crime / Shuldiner, Henry 18.9.2024. *ELN Attack Destroys Chances for Peace With Strengthening Colombian Guerrilla Group.* <https://insightcrime.org/news/eln-attack-destroys-chances-peace-strengthening-guerrilla-group/> (käyty 9.4.2025).

International Crisis Group 30.1.2025. *Colombia: From “Total Peace” to “Local Peace”.* <https://www.crisisgroup.org/sites/default/files/2025-01/wl-2025-colombia%20%281%29.pdf> (käyty 8.4.2025).

IPS (Inter Press Service) / Pousadela, Inés 8.1.2025. *Colombia’s Historic Child Marriage Ban.* <https://www.ipsnews.net/2025/01/colombias-historic-child-marriage-ban/?utm_source=rss&utm_medium=rss&utm_campaign=colombias-historic-child-marriage-ban> (käyty 15.4.2025).

Justice for Colombia

1.4.2025. *Colombia human rights update March 2025.* <https://justiceforcolombia.org/news/colombia-human-rights-update-march-2025/> (käyty 14.4.2025).

9.1.2025. *Colombia human rights update December 2024.* <https://justiceforcolombia.org/news/colombia-human-rights-update-december-2024/> (käyty 14.4.2025).

Maahanmuuttovirasto / maatietopalvelu 25.1.2021. *Kolumbia / FARC-sissien nykyinen toiminta ja sosiaalijohtajat Kolumbiassa* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/209ae46d-1944-4631-bd81-57af480a31e0> (käyty 23.4.2025).

NYU (New York University) Center on International Cooperation / Ardila, Edgar & Ospina, Laura 11.7.2024. *Local Justice Systems in Colombia. The Road to Collaborative Justice That Prioritizes People.* <https://cic.nyu.edu/wp-content/uploads/2024/07/Local-Justice-Systems-in-Colombia-July-2024-EN.pdf> (käyty 22.4.2025).

OHCHR (The Office of the United Nations High Commissioner for Human Rights) 29.3.2023. *Colombia: Misuse of counter-terrorism measures to prosecute protesters threatens human rights, say UN experts.* <https://www.ohchr.org/en/press-releases/2023/03/colombia-misuse-counter-terrorism-measures-prosecute-protesters-threatens> (käyty 9.4.2025).

Publimetro 14.9.2024. *“La protesta social no es un crimen”: Petro celebró la decisión de la Fiscalía sobre las manifestaciones pacíficas.* <https://www.publimetro.co/noticias/2024/09/14/la-protesta-social-no-es-un-crimen-petro-celebro-la-decision-de-la-fiscalia-sobre-las-manifestaciones-pacificas/> (käyty 8.4.2025).

La República de Colombia 25.1.2022. *Ley 2197 de 2022.* <https://www.funcionpublica.gov.co/eva/gestornormativo/norma.php?i=176406> (käyty 16.4.2025).

La República de Colombia / Fiscalía General de la Nación 10.9.2024. *DIRECTIVA 001 DE 2024. (Septiembre 10). Por la cual se reconoce, garantiza y protege el derecho a la protesta social pacífica.* <https://www.alcaldiabogota.gov.co/sisjur/normas/Norma1.jsp?i=166137> (käyty 16.4.2025).

Reuters

12.1.2025. *Colombia's president suspends peace talks with ELN rebels.* <https://www.reuters.com/world/americas/colombias-president-suspends-peace-talks-with-eln-rebels-2025-01-17/> (käyty 9.4.2025).

19.9.2024. *Colombia government suspends peace talks with ELN rebels.* <https://www.reuters.com/world/americas/colombia-government-calls-off-peace-talks-with-eln-rebels-2024-09-19/> (käyty 9.4.2025).

30.10.2023. *Colombian opposition politicians defeat Petro's coalition in local, regional elections.* <https://www.reuters.com/world/americas/colombian-opposition-politicians-defeat-petros-coalition-local-regional-2023-10-30/> (käyty 14.4.2025).

The Rio Times / Martinez, Juan 9.3.2025. *Petro’s Popularity Plummets Amid Guerrilla Violence and Cabinet Turmoil.* <https://www.riotimesonline.com/petros-popularity-plummets-amid-guerrilla-violence-and-cabinet-turmoil/> (käyty 14.4.2025).

Swissinfo 28.3.2025. *Petro nombra a un exguerrillero como nuevo ministro de Hacienda de Colombia.* <https://www.swissinfo.ch/spa/petro-nombra-a-un-exguerrillero-como-nuevo-ministro-de-hacienda-de-colombia/89079758> (käyty 23.4.2025).

UNHCR (United Nations High Commissioner for Refugees) 2.4.2025. *Colombia. Factsheet Catatumbo.* <https://data.unhcr.org/en/documents/details/115446> (käyty 9.4.2025).

UNHCR (United Nations High Commissioner for Refugees) / GPC (Global Protection Cluster) 21.11.2024. *Colombia Protection Analysis Update.* <https://globalprotectioncluster.org/sites/default/files/2024-11/pau24_protection_analysis_update_colombia_oct-24_english_revfinal.pdf> (käyty 14.4.2025).

UN HRC (United Nations Human Rights Council) 22.1.2025. *Situation of human rights in Colombia Report of the United Nations High Commissioner for Human Rights\*,\*\* [A/HRC/58/24].* <https://docs.un.org/en/A/HRC/58/24> (käyty 9.4.2025).

UN OCHA (United Nations Office for the Coordination of Humanitarian Affairs)

22.1.2025. *Colombia: 30 days in limbo amid escalating armed conflict.* <https://www.nrc.no/news/2025/february/colombia-30-days-in-limbo-amid-escalating-armed-conflict> (käyty 9.4.2025).

15.3.2024. *Colombia: Plan de Respuesta a Prioridades Comunitarias 2024 - 2025 (Marzo 2024).* <https://www.unocha.org/publications/report/colombia/colombia-plan-de-respuesta-prioridades-comunitarias-2024-2025-marzo-2024> (käyty 14.4.2025).

4.12.2024. *Global Humanitarian Overview 2025.* <https://www.unocha.org/publications/report/world/global-humanitarian-overview-2025-enarfres> (käyty 14.4.2025).

[päiväämätön]. *Situación Humanitaria Colombia.* <https://monitor.unocha.org/colombia> (käyty 23.4.2025).

UNODC (United Nations Office on Drugs and Crime) [päiväämätön]. *Guía para Colombia sobre el régimen jurídico contra el terrorismo y su ­financiación.* <https://www.unodc.org/documents/terrorism/Publications/Colombia_Legal%20Guide/GLFTweb_Spanish.pdf> (käyty 15.4.2025).

UN (United Nations) Security Council 27.3.2024. *United Nations Verification Mission in Colombia. Report of the Secretary-General [S/2024/267].* <https://digitallibrary.un.org/record/4043274?ln=en&v=pdf>(käyty 22.4.2025).

USDOL (United States Department of Labor) 5.9.2024. *2023 Findings on the Worst Forms of Child Labor: Colombia.* <https://www.dol.gov/sites/dolgov/files/ILAB/child_labor_reports/tda2023/Colombia.pdf> (käyty 16.4.2025).

USDOS (United States Department of State)

26.6.2024. *2023 Report on International Religious Freedom: Colombia.* <https://www.state.gov/reports/2023-report-on-international-religious-freedom/colombia/> (käyty 8.4.2025).

24.6.2024. *2024 Trafficking in Persons Report: Colombia.* <https://www.state.gov/reports/2024-trafficking-in-persons-report/colombia/> (käyty 22.4.2025).

23.4.2024. *Colombia 2023 Human Rights Report.* <https://www.state.gov/wp-content/uploads/2024/02/528267_COLOMBIA-2023-HUMAN-RIGHTS-REPORT.pdf> (käyty 8.4.2025).

20.3.2023. *Colombia 2022 Human Rights Report.* <https://www.state.gov/wp-content/uploads/2023/02/415610_COLOMBIA-2022-HUMAN-RIGHTS-REPORT.pdf> (käyty 22.4.2025).

Yle 20.6.2022. *Vasemmistolainen Petro on Kolumbian seuraava presidentti – Hernandez tunnusti tappionsa.*<https://yle.fi/a/3-12501242>(käyty 22.4.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. CIA 31.3.2025. [↑](#footnote-ref-1)
2. Petron puolue on Colombia Humana, joka kuuluu vasemmistolaiseen Pacto Histórico -koalitioon. Ks. esim. CNN Español 9.6.2022. [↑](#footnote-ref-2)
3. Freedom House 2025; Yle 20.6.2022. [↑](#footnote-ref-3)
4. Freedom House 2025. [↑](#footnote-ref-4)
5. Freedom House 2025; USDOS 20.3.2023, s. 1. [↑](#footnote-ref-5)
6. Freedom House 2025. [↑](#footnote-ref-6)
7. ACLED 25.3.2022. [↑](#footnote-ref-7)
8. GIWPS 28.1.2022. [↑](#footnote-ref-8)
9. EU EOM 19.9.2022, s. 3. [↑](#footnote-ref-9)
10. Reuters 30.10.2023; USDOS 23.4.2024, s. 26. [↑](#footnote-ref-10)
11. Reuters 30.10.2023. [↑](#footnote-ref-11)
12. The Rio Times / Martinez 9.3.2025. [↑](#footnote-ref-12)
13. Colombia One 4.3.2025. [↑](#footnote-ref-13)
14. Swissinfo 28.3.2025. [↑](#footnote-ref-14)
15. USDOS 23.4.2024, s. 1 & 27. [↑](#footnote-ref-15)
16. GI-TOC 2023, alaotsikko “Criminal Actors”. [↑](#footnote-ref-16)
17. Freedom House 2025; GI-TOC 2023, alaotsikko “Criminal Actors”. [↑](#footnote-ref-17)
18. Freedom House 2025. [↑](#footnote-ref-18)
19. GI-TOC 2023, alaotsikko “Criminal Justice and Security”. [↑](#footnote-ref-19)
20. Dejusticia / Uprimny Yepes 18.8.2024. [↑](#footnote-ref-20)
21. GI-TOC 2023, alaotsikko “Criminal Actors”. [↑](#footnote-ref-21)
22. GI-TOC 2023, alaotsikko “Criminal Actors”; UN Security Council 27.3.2024, s. 8–9. [↑](#footnote-ref-22)
23. IDMC 14.5.2024; NYU Center on International Cooperation / Ardila & Ospina 11.7.2024, s. 13. [↑](#footnote-ref-23)
24. GI-TOC 2023, alaotsikko “Civil society and social protection”; NYU Center on International Cooperation / Ardila & Ospina 11.7.2024, s. 7–8 & 14. [↑](#footnote-ref-24)
25. HRW 12.1.2023. [↑](#footnote-ref-25)
26. ACLED 17.2.2025. [↑](#footnote-ref-26)
27. UNHCR 2.4.2025. [↑](#footnote-ref-27)
28. ACLED 3.4.2025. [↑](#footnote-ref-28)
29. AGC on ilmeisesti vaihtanut nimekseen EGC (*Ejército Gaitanista de Colombia*) tammikuussa 2024, mutta kyseinen nimitys ei vaikuta toistaiseksi yleistyneen. (Ks. InSight Crime / Schmidt 16.10.2024). [↑](#footnote-ref-29)
30. ACLED 12.12.2024; InSight Crime 31.7.2024. [↑](#footnote-ref-30)
31. HRW 16.1.2025; USDOS 23.4.2024, s. 13–19. [↑](#footnote-ref-31)
32. Kolumbiassa toimivia kansalaisyhteiskunnassa aktiivisia sosiaalisia johtajia (esp. *líderes sociales*) on käsitelty laajemmin Maahanmuuttoviraston maatietopalvelun 25.1.2021 julkaisemassa kyselyvastauksessa. Saatavilla Tellus-maatietokannassa. [↑](#footnote-ref-32)
33. Amnesty International 24.4.2024, s. 134–136; HRW 16.1.2025. [↑](#footnote-ref-33)
34. ACLED 17.2.2025; International Crisis Group 30.1.2025. [↑](#footnote-ref-34)
35. InSight Crime / Loaiza 21.6.2024. Lähteessä viitataan OCHA:n päivittyvään tilannekarttaan, joka on saatavilla seuraavassa osoitteessa: <https://monitor.unocha.org/colombia>. [↑](#footnote-ref-35)
36. UN OCHA [päiväämätön]. [↑](#footnote-ref-36)
37. ACLED 17.2.2025. [↑](#footnote-ref-37)
38. AP News 6.4.2025. [↑](#footnote-ref-38)
39. InSight Crime 18.9.2024. [↑](#footnote-ref-39)
40. Reuters 19.9.2024. [↑](#footnote-ref-40)
41. Reuters 12.1.2025. [↑](#footnote-ref-41)
42. Freedom House 2025. [↑](#footnote-ref-42)
43. HRW 12.1.2023; USDOS 23.4.2024. [↑](#footnote-ref-43)
44. Freedom House 2025. [↑](#footnote-ref-44)
45. UN HRC 22.1.2025. [↑](#footnote-ref-45)
46. Freedom House 2025. [↑](#footnote-ref-46)
47. HRW 16.1.2025. [↑](#footnote-ref-47)
48. InSight Crime 31.7.2024; USDOS 23.4.2024, s. 7. [↑](#footnote-ref-48)
49. InSight Crime 31.7.2024; USDOS 26.6.2024. [↑](#footnote-ref-49)
50. GI-TOC 2023, alaotsikko “Criminal Justice and Security”. [↑](#footnote-ref-50)
51. CIA 17.2.2025. [↑](#footnote-ref-51)
52. Freedom House 2025; USDOS 26.6.2024. [↑](#footnote-ref-52)
53. Freedom House 2023. [↑](#footnote-ref-53)
54. Laki löytyy kokonaisuudessaan seuraavasta osoitteesta: <https://www.funcionpublica.gov.co/eva/gestornormativo/norma.php?i=176406>. [↑](#footnote-ref-54)
55. ICNL 23.1.2025. Ajankohtaista tietoa kanteiden etenemisestä ei ollut saatavilla tätä kyselyvastausta laatiessa. [↑](#footnote-ref-55)
56. Freedom House 2025; Freedom House 2024. [↑](#footnote-ref-56)
57. DW 22.4.2024; France 24 21.4.2024. [↑](#footnote-ref-57)
58. USDOS 23.4.2024, s. 6. [↑](#footnote-ref-58)
59. OHCHR 29.3.2023. [↑](#footnote-ref-59)
60. Laki löytyy kokonaisuudessaan seuraavasta osoitteesta: <https://www.alcaldiabogota.gov.co/sisjur/normas/Norma1.jsp?i=166137>. [↑](#footnote-ref-60)
61. Esimerkiksi UNODC:n ([päiväämätön], s. 97) mukaan juuri kyseistä rikosnimikettä on hyödynnetty Kolumbian terrorisminvastaisessa lainsäädännössä. [↑](#footnote-ref-61)
62. Publimetro 14.9.2024. ”Rikokseen tähtäävän salaliiton” hyödyntämisen kieltämistä mielenosoittamiseen liittyvissä tapauksissa käsitellään lain artiklassa 7.1., ja viranomaisia vastustavan mielipiteen esittämisen sallimista käsitellään lain artiklassa 13. [↑](#footnote-ref-62)
63. Freedom House 2023. [↑](#footnote-ref-63)
64. IPS / Pousadela 8.1.2025. [↑](#footnote-ref-64)
65. UN OCHA 4.12.2024. [↑](#footnote-ref-65)
66. Amnesty International 24.4.2024, s. 37. Afrokolumbialaiset muodostavat noin 6,8 % Kolumbian väestöstä ja alkuperäiskansat noin 4,3 % (CIA 17.4.2025). [↑](#footnote-ref-66)
67. UN OCHA 22.1.2025. [↑](#footnote-ref-67)
68. UN OCHA 15.3.2024. [↑](#footnote-ref-68)
69. ICRC 27.3.2025. [↑](#footnote-ref-69)
70. GPC (23.1.2024, s. 1) määrittelee suojeluriskin (engl. *protection risks*) seuraavasti: *”A protection risk is the actual or potential exposure of the affected population to violence, coercion, or deliberate deprivation”.* Suojeluriskien eri kategorioita on käsitelty laajemmin seuraavassa GPC:n raportissa: <https://globalprotectioncluster.org/sites/default/files/2023-02/protection_risk_explanatory_note_1.pdf>. [↑](#footnote-ref-70)
71. UNHCR / GPC 21.11.2024, s. 2. [↑](#footnote-ref-71)
72. Indepaz 14.3.2025 (lähde siteeraa lukua 173); Justice for Colombia 9.1.2025 (lähde siteeraa lukua 171). [↑](#footnote-ref-72)
73. Justice for Colombia 1.4.2025. [↑](#footnote-ref-73)
74. Freedom House 2025. [↑](#footnote-ref-74)
75. HRW 16.1.2025; USDOS 23.4.2024, s. 1–2. [↑](#footnote-ref-75)
76. Freedom House 2025. [↑](#footnote-ref-76)
77. Amnesty International 24.4.2024, s. 136. [↑](#footnote-ref-77)
78. Amnesty International 24.4.2024, s. 134; USDOS 24.6.2024; USDOS 23.4.2024, s. 30 & 37. [↑](#footnote-ref-78)
79. USDOL 5.9.2024. [↑](#footnote-ref-79)
80. USDOS 23.4.2024, s. 6; 29; 30; 37 & 47. [↑](#footnote-ref-80)